CELEX: 62007CJ0376
Language: lv
Date: 2009-02-19
Title: Tiesas spriedums (trešā palāta) 2009. gada 19.februārī.#Staatssecretaris van Financiën pret Kamino International Logistics BV.#Lūgums sniegt prejudiciālu nolēmumu: Hoge Raad der Nederlanden - Nīderlande.#Kopējais muitas tarifs - Kombinētā nomenklatūra - Tarifu klasifikācija - Šķidro kristālu displeja (LCD) monitori, kuri ir aprīkoti ar SUB-D, DVI-D, USB, S-video un salikto video pieslēgvietām - Pozīcija 8471 - Pozīcija 8528 - Regula (EK) Nr. 754/2004.#Lieta C-376/07.

Lieta C‑376/07
      Staatssecretaris van Financiën
      pret
      Kamino International Logistics BV
      (Hoge Raad der Nederlanden lūgums sniegt prejudiciālu nolēmumu)
      
      Kopējais muitas tarifs – Kombinētā nomenklatūra – Tarifu klasifikācija – Šķidro kristālu displeja (LCD) monitori, kuri ir aprīkoti ar SUB‑D, DVI‑D, USB, S‑video un salikto video pieslēgvietām – Pozīcija 8471 – Pozīcija 8528 – Regula (EK) Nr. 754/2004
      Sprieduma kopsavilkums
      1.        Kopējais muitas tarifs – Tarifu pozīcijas – Monitori, kuri spēj nosūtīt signālus gan no automātiskās datu apstrādes iekārtas,
            gan citiem avotiem
      (Padomes Regulas Nr. 2658/87 I pielikums; Komisijas Regula Nr. 1789/2003)
      2.        Kopējais muitas tarifs – Tarifu pozīcijas – Monitori, kuri spēj nosūtīt signālus gan no automātiskās datu apstrādes iekārtas,
            gan citiem avotiem
      (Padomes Regulas Nr. 2658/87 I pielikums)
      3.        Kopējais muitas tarifs – Tarifu pozīcijas – Monitori, kuri spēj nosūtīt signālus gan no automātiskās datu apstrādes iekārtas,
            gan citiem avotiem – Klasifikācijas regulas Nr. 754/2004 piemērošana pēc analoģijas – Nosacījumi – Pietiekama produktu līdzība
            – Neesamība
      (Padomes Regulas Nr. 2658/87 I pielikums; Komisijas Regula Nr. 754/2004)
      1.        LCD veida monitori, kuri ir aprīkoti ar SUB‑D, DVI‑D, USB, S‑video un salikto video pieslēgvietām, nav izslēgti no klasifikācijas apakšpozīcijā 8471 60 90 kā iekārtas, kuras “galvenokārt”
         izmanto automātiskā datu apstrādes sistēmā Kombinētās nomenklatūras, kuru veido Regulas Nr. 2658/87 par tarifu un statistikas
         nomenklatūru un kopējo muitas tarifu, kas ir grozīta ar Regulu Nr. 1789/2003, I pielikums, 84. nodaļas 5. piezīmes B daļas
         a) apakšpunkta izpratnē, tikai tāpēc vien, ka šie monitori spēj reproducēt signālus gan no automātiskās datu apstrādes iekārtas,
         gan citiem avotiem.
      
      Šajā sakarā, pirmkārt, no Kombinētās nomenklatūras 84. nodaļas 5. piezīmes E daļas izriet, ka tikai iekārtas, kuras iekļauj
         vai ir sajūgtas ar automātisko datu apstrādes iekārtu un kuru funkcija nav datu apstrāde, ir vienīgās, kuras īsteno “īpašu
         no datu apstrādes atšķirīgu funkciju”. Taču papildus tādu attēlu reproducēšanai, kuri iegūti no tādām iekārtām kā videospēļu
         konsole, videomagnetofons vai DVD lasītājs, uz kuriem neattiecas datu apstrāde, minētie monitori nodrošina arī tādu signālu
         reproducēšanu, kuri iegūti no automātiskās datu apstrādes iekārtas.
      
      Otrkārt, lai arī minētie monitori, lai tos varētu klasificēt apakšpozīcijā 8471 60 90, nav tādi, kurus var izmantot tikai
         automātiskā datu apstrādes sistēmā, jo tie ir savienojami ar centrālo procesora bloku, tie spēj uztvert datus tādā formā,
         kādu šī sistēma var izmantot, un reproducēt signālus, kuri iegūti arī no citiem avotiem, Kombinētās nomenklatūras 84. nodaļas
         5. paskaidrojošās piezīmes B daļas a) apakšpunkta interpretēšana tādējādi, ka tikai tas vien, ka attiecīgie monitori var reproducēt
         attēlus, kuri iegūti no citiem avotiem, kas nav automātiskā datu apstrādes iekārta, izslēdz to klasificēšanu pozīcijā 8471,
         nozīmētu izslēgt minētajā piezīmē iekļauto vārdu “galvenokārt”.
      
      Visbeidzot, ja paskaidrojošās piezīmes, kuras attiecas uz Harmonizētās sistēmas apakšpozīciju 8471, interpretētu tādējādi,
         ka ar tām ir izslēgts klasificēt apakšpozīcijā 8471 60 90 jebkuru monitoru, kas spēj reproducēt gan no automātiskās datu apstrādes
         iekārtas, gan citiem avotiem iegūtus signālus, tās izmainītu un it īpaši ierobežotu 84. nodaļas 5. piezīmes B daļas a) apakšpunkta
         piemērošanas jomu. Līdz ar to – pieņemot, ka šādi ir jāinterpretē Kombinētās nomenklatūras paskaidrojošās piezīmes par apakšpozīciju 8471 60 90
         un paskaidrojošās piezīmes par Harmonizētās sistēmas pozīciju 8471, – šo paskaidrojošo piezīmju piemērošana būtu izslēdzama,
         jo šī interpretācija neatbilst Kombinētās nomenklatūras 84. nodaļas 5. piezīmes B daļas a) apakšpunktam.
      
      (sal. ar 39.–46., 49.–51. punktu un rezolutīvās daļas 1) punktu)
      2.        Lai noteiktu, vai LCD veida monitori, kuri ir aprīkoti ar SUB‑D, DVI‑D, USB, S‑video un salikto video pieslēgvietām, ir tāda veida, kurus izmanto galvenokārt automātiskā datu apstrādes sistēmā, valsts iestādēm,
         tostarp tiesām, ir jāizmanto norādes, kuras iekļautas paskaidrojošajās piezīmēs par Harmonizētās sistēmas, kas izveidota ar
         starptautisko konvenciju, ar ko izveidota preču aprakstīšanas un kodēšanas harmonizētā sistēma un kas noslēgta 1983. gada
         14. jūnijā Briselē, kā arī tās 1986. gada 24. jūnija grozījumu protokolu, pozīciju 8471, it īpaši I nodaļas D daļas, kura
         veltīta automātisko datu apstrādes iekārtu displejiem, 1.–5. punktā. Šajā sakarā pieslēgumu, ar kuriem aprīkoti šādi monitori,
         skaits un veids paši par sevi nevar būt noteicošie kritēriji šo monitoru tarifu klasifikācijai, un, lai veiktu šādu klasifikāciju,
         jāizvērtē, ņemot vērā arī citus kritērijus un šo monitoru objektīvās pazīmes un īpašības, gan pakāpe, kādā šie monitori var
         īstenot vairākas funkcijas, gan izpildes līmenis, kuru šie monitori sasniedz, īstenojot šīs funkcijas, un, to darot, ir jāizmanto
         paskaidrojošās piezīmes par Harmonizētās sistēmas pozīciju 8471.
      
      (sal. ar 57., 59., 61. punktu un rezolutīvās daļas 2) punktu)
      3.        Regula Nr. 754/2004 par atsevišķu preču klasifikāciju Kombinētajā nomenklatūrā nav piemērojama attiecībā uz LCD veida monitoru, kuri ir aprīkoti ar SUB‑D, DVI‑D, USB, S‑video un salikto video pieslēgvietām, tarifu klasifikāciju. Pat ja klasifikācijas regulas piemērošana pēc analoģijas produktiem,
         kas ir analogi tiem, ko paredz šī regula, veicina Kombinētās nomenklatūras saskanīgu interpretāciju, kā arī vienlīdzīgu attieksmi
         pret saimnieciskās darbības subjektiem, šādā gadījumā tomēr vēl ir vajadzīgs, lai klasificējamie produkti un klasifikācijas
         regulā paredzētie produkti būtu pietiekami līdzīgi. Taču minētie LCD veida monitori no tehnoloģiskā aspekta nav tādi paši kā produkti, uz kuriem attiecas klasifikācijas regula Nr. 754/2004,
         kura attiecas uz plazmas ekrāna monitoriem, kuri arī atšķiras gan pēc to izmēriem, gan izšķirtspējas.
      
      (sal. ar 64.–70. punktu un rezolutīvās daļas 3) punktu)
TIESAS SPRIEDUMS (trešā palāta)
      2009. gada 19. februārī (*)
      
      Kopējais muitas tarifs – Kombinētā nomenklatūra – Tarifu klasifikācija – Šķidro kristālu displeja (LCD) monitori, kuri ir aprīkoti ar SUB‑D, DVI‑D, USB, S‑video un salikto video pieslēgvietām – Pozīcija 8471 – Pozīcija 8528 – Regula (EK) Nr. 754/2004
      Lieta C‑376/07
      par lūgumu sniegt prejudiciālu nolēmumu atbilstoši EKL 234. pantam, ko Hoge Raad der Nederlanden (Nīderlande) iesniedza ar lēmumu, kas pieņemts 2007. gada 13. jūlijā un kas Tiesā reģistrēts 2007. gada 3. augustā, tiesvedībā
      
      Staatssecretaris van Financiën
      pret
      Kamino International Logistics BV.
      
      TIESA (trešā palāta)
      šādā sastāvā: palātas priekšsēdētājs A. Ross [A. Rosas], tiesneši A. O’Kīfs [A. Ó Caoimh], H. N. Kunja Rodrigess [J. N. Cunha Rodrigues], U. Lehmuss [U. Lõhmus] (referents) un A. Arabadžijevs [A. Arabadjiev],
      
      ģenerāladvokāts P. Mengoci [P. Mengozzi],
      
      sekretārs M. A. Godisārs [M.‑A. Gaudissart], nodaļas vadītājs,
      
      ņemot vērā rakstveida procesu un 2008. gada 25. jūnija tiesas sēdi,
      ņemot vērā apsvērumus, ko sniedza:
      –        Kamino International Logistics BV vārdā – H. de Bī [H. de Bie] un E. Zītse [E. Zietse], advocaten,
      
      –        Nīderlandes valdības vārdā – K. M. Viselsa [C. M. Wissels] un D. J. M. de Hrāfe [D. J. M. de Grave], pārstāvji,
      
      –        Eiropas Kopienu Komisijas vārdā – G. Vilmss [G. Wilms], pārstāvis, kam palīdz F. Teitshāfers [F. Tuytschaever], advocaat,
      
      noklausījusies ģenerāladvokāta secinājumus 2008. gada 10. septembra tiesas sēdē,
      pasludina šo spriedumu.
      Spriedums
      1        Lūgums sniegt prejudiciālu nolēmumu ir par to, kā interpretēt Kombinēto nomenklatūru, kuru veido Padomes 1987. gada 23. jūlija
         Regulas (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 1. lpp.), kas ir grozīta
         ar Komisijas 2003. gada 11. septembra Regulu (EK) Nr. 1789/2003 (OV L 281, 1. lpp., turpmāk tekstā – “KN”), I pielikums, un
         par Komisijas 2004. gada 21. aprīļa Regulas (EK) Nr. 754/2004 par atsevišķu preču klasifikāciju Kombinētajā nomenklatūrā (OV
         L 118, 32. lpp.) spēkā esamību.
      
      2        Šis lūgums ir iesniegts strīdā starp Staatssecretaris van Financiën (Valsts sekretārs finanšu lietās) un Kamino International Logistics BV (turpmāk tekstā – “Kamino”) par dažu šķidro kristālu displeja (LCD) monitoru tarifu klasifikāciju 2004. gada augustā.
      
       Atbilstošās tiesību normas
      3        Starptautiskā konvencija, ar ko izveidota preču aprakstīšanas un kodēšanas harmonizētā sistēma un kas noslēgta 1983. gada
         14. jūnijā Briselē, kā arī tās 1986. gada 24. jūnija grozījumu protokols (turpmāk tekstā – “HS konvencija”) Kopienas vārdā
         ir apstiprināti ar Padomes 1987. gada 7. aprīļa Lēmumu 87/369/EEK (OV L 198, 1. lpp.).
      
      4        Saskaņā ar HS konvencijas 3. panta 1. punkta a) apakšpunktu līgumslēdzējas puses apņemas nodrošināt, lai to tarifu un statistikas
         nomenklatūras būtu saskaņā ar šīs konvencijas izveidoto harmonizēto sistēmu (turpmāk tekstā – “HS”), izmantot visas HS pozīcijas
         un apakšpozīcijas, tās nepapildinot un negrozot, un atbilstošos ciparu kodus un ievērot šīs sistēmas ciparu secību. Šī norma
         paredz, ka līgumslēdzējas puses apņemas arī piemērot vispārīgos noteikumus HS interpretācijai un visas HS iedaļu, nodaļu un
         apakšpozīciju piezīmes un negrozīt HS iedaļu, nodaļu, pozīciju vai apakšpozīciju piemērojamību.
      
      5        Kombinētā nomenklatūra, kas izveidota ar Regulu Nr. 2658/87, ir balstīta uz HS, izmantojot tās sešu ciparu pozīcijas un apakšpozīcijas;
         vienīgi septītais un astotais cipars, kas veido apakškategorijas, tai ir savi.
      
      6        Saskaņā ar minētās regulas, kurā grozījumi izdarīti ar Padomes 2000. gada 31. janvāra Regulu (EK) Nr. 254/2000 (OV L 28, 16. lpp.),
         12. panta 1. punktu Eiropas Kopienu Komisija katru gadu pieņem regulu, kas atveido pilnu KN versiju un muitas nodokļu likmes,
         ievērojot Eiropas Savienības Padomes vai Komisijas pieņemtos pasākumus. Minēto regulu piemēro no nākamā gada 1. janvāra.
      
      7        Atbilstoši Regulas Nr. 1789/2003 2. pantam, ar kuru ir ieviesta jauna Kombinētās nomenklatūras redakcija, šī regula stājās
         spēkā 2004. gada 1. janvārī.
      
      8        Vispārīgajos KN interpretācijas noteikumos, kas ietverti tās pirmās daļas I iedaļas A apakšiedaļā, ir noteikts:
      
      “[KN] preces klasificē saskaņā ar šādiem principiem:
      1.      Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu
         un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
      
      [..]
      6.      Juridiski preču klasifikāciju pozīcijas apakšpozīcijās nosaka atbilstoši apakšpozīciju noteikumiem un piezīmēm, kā arī pēc
         analoģijas atbilstoši iepriekš minētajiem noteikumiem, ievērojot, ka salīdzināmas ir tikai viena līmeņa apakšpozīcijas. Piemērojot
         šo noteikumu, iedaļu un nodaļu piezīmes arī ir piemērojamas, ja vien nav noteikts citādi.”
      
      9        KN otrajā daļā ir iekļauta XVI sadaļa, kura attiecas uz mehānismiem un mehāniskām ierīcēm, elektroiekārtām, to detaļām, skaņu
         ierakstīšanas un atskaņošanas aparatūrām, televīzijas attēla un skaņas ierakstīšanas un reproducēšanas aparatūrām un šādu
         izstrādājumu detaļām un piederumiem.
      
      10      XVI sadaļā ir ietverta 84. un 85. nodaļa. Pirmā no tām attiecas uz kodolreaktoriem, katliem, mehānismiem un mehāniskām ierīcēm,
         kā arī uz šo mehānismu un ierīču detaļām. Otrā no tām attiecas uz elektroierīcēm un elektroiekārtām un to detaļām, skaņu ierakstīšanas
         un atskaņošanas aparatūru, televīzijas attēla un skaņas ierakstīšanas un reproducēšanas aparatūru un šādu iekārtu detaļām
         un piederumiem.
      
      11      Saskaņā ar minētās 84. nodaļas 5. piezīmi:
      
      “[..]
      B)      Automātiskās datu apstrādes iekārtas var būt arī sistēmas, kas sastāv no atsevišķiem dažāda skaita blokiem. Ievērojot E punktu,
         bloks uzskatāms par noslēgtas sistēmas daļu, ja tas atbilst šādiem noteikumiem:
      
      a)      tādu var izmantot tikai vai galvenokārt automātiskā datu apstrādes sistēmā;
      b)      tas ir savienojams ar centrālo procesora bloku tieši vai caur vienu vai vairākiem citiem blokiem; un
      c)      tas spēj uztvert vai nodot datus tādā formā (kodos vai signālos), ko šī sistēma var izmantot.
      C)      Atsevišķi datu automātiskās apstrādes iekārtu bloki klasificējami [KN] pozīcijā 8471 [turpmāk tekstā – “pozīcija 8471”].
      [..]
      E)      Iekārtas, kas veic īpašas no datu apstrādes atšķirīgas funkcijas un iekļaujas vai ir sajūgtas ar datu automātiskās apstrādes
         iekārtām [automātiskām datu apstrādes iekārtām], klasificējamas pozīcijās, kas atbilst to attiecīgajām funkcijām vai, ja tas
         nav iespējams, – atlikušajās pozīcijās.”
      
      12      Pozīcija 8471 ir izteikta šādi:
      
      “8471 Automātiskās datu apstrādes iekārtas un to bloki; magnētiskie vai optiskie lasītāji, iekārtas datu ierakstīšanai kodētā veidā
         datu vidē un iekārtas šādu datu apstrādei, kas nav norādītas vai iekļautas citur:
      
      [..]
      8471 60 – Ievadierīces vai izvadierīces, arī kopā ar atmiņas blokiem tajā pašā korpusā vai bez tiem:
      8471 60 10          – –    izmantošanai civilajā aviācijā [..]
                                 – –    citi:
      8471 60 40          – – – printeri
      8471 60 50          – – – tastatūras
      8471 60 90          – – – citi
      [..].”
      13      KN pozīcija 8528 (turpmāk tekstā – “pozīcija 8528”) ir izteikta šādi:
      
      “8528 Televizori, arī apvienoti ar radiouztvērēju vai skaņas vai attēla ierakstīšanas vai reproducēšanas aparatūru; videomonitori
         un videoprojektori:
      
      [..]
                                 –       videomonitori:
      8528 21          – –    krāsu:
      [..]
      8528 21 90          – – – citi
      [..].”
      14      Saskaņā ar Regulas Nr. 2658/87 9. panta 1. punkta a) apakšpunkta otro ievilkumu Komisija izstrādā paskaidrojošas piezīmes
         par KN, kuras tā regulāri publicē Eiropas Savienības Oficiālajā Vēstnesī. 2002. gada 23. oktobrī publicētajās paskaidrojošajās piezīmēs (OV C 256, 1. lpp.) attiecībā uz apakšpozīciju 8471 60 90
         ir precizēts:
      
      “Šajā apakšpozīcijā ietilpst vizuālās displeja vienības, kuras var izmantot tikai kā izejas (izvades) vienības automatizētajās
         datu apstrādes mašīnās.
      
      Šīs vienības nevar reproducēt attēlu no kodēta (saliktā video) signāla.”
      15      KN paskaidrojošās piezīmes attiecībā uz apakšpozīciju 8528 21 90 atsaucas uz HS 6. cipara otrās daļas apakšpozīcijas 8528
         paskaidrojošajām piezīmēm.
      
      16      Pamata lietas faktu norises laikā apakšpozīcijā 8528 21 90 ietvertajām aparatūrām piemērojamā ievedmuitas nodokļa likme bija
         14 %, savukārt apakšpozīcijā 8471 60 90 ietvertās aparatūras bija atbrīvotas no nodokļiem.
      
      17      Lai nodrošinātu KN vienādu piemērošanu, Komisija pieņēma Regulu Nr. 754/2004, kura saskaņā ar tās 3. pantu stājās spēkā 2004. gada
         13. maijā. Minētās regulas pielikums ir izteikts šādi:
      
      
               Preču apraksts
            
            
               Iedalījums
               (KN kods)
            
            
               Pamatojums
            
         
               (1)
            
            
               (2)
            
            
               (3)
            
         
               1. Krāsu plazmas ekrāns ar 106 cm diagonāli (gabarīti: 104 (plat.) × 64,8 (augst.) × 9,5 (dziļ.) cm) un 852 × 480 pikseļu
                  konfigurāciju.
               
               Ierīcei ir šādas saskarnes:
               – RGB savienotājs,
               – DVI (interaktīvā ciparvideo) savienotājs,
               – kontrolsavienotājs.
               RGB savienotājs dod iespēju vizualizēt datus tieši no automātiskās datu apstrādes iekārtas.
               DVI savienotājs dod iespēju vizualizēt signālus no automātiskās datu apstrādes iekārtas vai cita avota, piemēram, DVD atskaņotāja
                  vai videospēļu reproducētāja, izmantojot skaņotāju.
               
            
            
               8528 21 90
            
            
               Klasifikācija noteikta, ievērojot Kombinētās nomenklatūras interpretācijas 1. un 6. vispārīgo noteikumu, kā arī KN kodu 8528,
                  8528 21 un 8528 21 90 aprakstu.
               
               Klasificēšana apakšpozīcijā 8471 60 nav pieļaujama, jo monitors nav tāda tipa, ko izmanto vienīgi vai galvenokārt automātiskās
                  datu apstrādes iekārtās (skat. 84. nodaļas 5. piezīmi).
               
               Izstrādājums arī nav klasificējams pozīcijā 8531, jo tā funkcija nav sniegt vizuālu indikāciju signalizācijas vajadzībām (skat.
                  HS paskaidrojumu D punktu attiecībā uz pozīciju 8531).
               
            
         
               2. Krāsu plazmas ekrāns ar 106 cm diagonāli (gabarīti: 103 (plat.) × 63,6 (augst.) × 9,5 (dziļ.) cm) un 1024 × 1024 pikseļu
                  konfigurāciju, ar noņemamiem skaļruņiem.
               
               Ierīcei ir šādas saskarnes:
               – DVI (interaktīvā ciparvideo) savienotājs,
               – kontrolsavienotājs.
               DVI savienotājs dod iespēju vizualizēt signālus no automātiskās datu apstrādes iekārtas vai cita avota, kā, piemēram, DVD
                  atskaņotāja vai videospēļu reproducētāja, izmantojot skaņotāju.
               
            
            
               8528 21 90
            
            
               Klasifikācija noteikta, ievērojot Kombinētās nomenklatūras interpretācijas 1. un 6. vispārīgo noteikumu, kā arī KN kodu 8528,
                  8528 21 un 8528 21 90 aprakstu.
               
               Klasificēšana apakšpozīcijā 8471 60 nav pieļaujama, jo monitors nav tāda tipa, ko izmanto vienīgi vai galvenokārt automātiskās
                  datu apstrādes iekārtās (skat. 84. nodaļas 5. piezīmi).
               
               Izstrādājums arī nav klasificējams pozīcijā 8531, jo tā funkcija nav sniegt vizuālu indikāciju signalizācijas vajadzībām (skat.
                  HS paskaidrojumu D punktu attiecībā uz pozīciju 8531).
               
            
         18      Muitas sadarbības padome, kas vēlāk kļuvusi par Pasaules Muitas organizāciju (PMO), kura izveidota ar 1950. gada 15. decembrī
         Briselē noslēgto konvenciju par šīs padomes izveidošanu, saskaņā ar HS konvencijas 8. panta noteikumiem apstiprina paskaidrojošās
         piezīmes un klasificēšanas ieteikumus, ko pieņem tās 6. pantā paredzētā HS komiteja. Saskaņā ar HS konvencijas 7. panta 1. punktu
         šīs komitejas uzdevums ir ierosināt šīs konvencijas grozījumus un sagatavot paskaidrojošās piezīmes, klasificēšanas ieteikumus,
         kā arī citus ieteikumus HS interpretācijai.
      
      19      Paskaidrojošās piezīmes attiecībā uz HS pozīciju 8471 ir izteiktas šādi:
      
      “I.–      Automātiskās datu apstrādes iekārtas un to bloki
      [..]
      D.–      Bloki, kas neietilpst datu apstrādes sistēmā
      [..]
      Bloki, kas ietilpst datu apstrādes sistēmā, ietver displejus automātiskajām datu apstrādes iekārtām, kuri grafiski attēlo
         apstrādātos datus. Tie atšķiras no videomonitoriem un televīzijas uztvērējiem, uz ko attiecas pozīcija 8528, dažādos veidos,
         to skaitā:
      
      1)      Displeji automātiskajām datu apstrādes iekārtām spēj uztvert signālu tikai no automātiskās datu apstrādes iekārtas centrālā
         bloka, un tāpēc nespēj reproducēt krāsu attēlu no salikta videosignāla viļņa formā, kas atbilst kādam apraides standartam
         (NTSC, SECAM, PAL, D‑MAC u.c.). Tie ir aprīkoti ar datu apstrādes sistēmu standarta savienotājiem (piemēram, saskarni RS‑232C vai savienotājiem DIN vai SUB‑D), un tiem nav skaņas apraides tīkla. Tos kontrolē īpaši adapteri (piemēram, monohromi vai grafiski adapteri), kuri ir integrēti
         automātiskās datu apstrādes iekārtas centrālajā blokā.
      
      2)      Šādiem displejiem ir samazinātas elektromagnētiskās emisijas. Tiem ir punktiestatne, kas sākas ar 0,41 mm vidējai izšķirtspējai,
         un jo punktiestatne mazāka, jo lielāka ir izšķirtspēja.
      
      3)      Lai atveidotu mazus, bet labas izšķirtspējas attēlus, šajā pozīcijā klasificētajos displejos izmanto mazāku pikseļu skaitu
         un standarta pikseļu skaitu, ar lielāku konverģenci nekā attēliem attiecībā uz videomonitoriem un televīzijas uztvērējiem,
         kas ietilpst pozīcijā 8528. (Konverģence ir elektronstaru lielgabala(‑u) spēja inducēt vienu punktu uz katodstaru lampas virsmas,
         neiztraucējot nevienu no blakus punktiem.)
      
      4)      Šajos displeja blokos video frekvence (frekvenču joslas diapazons), kas ir mērījums, ar kuru tiek noteikts, cik daudz pikseļu
         vienā sekundē var tikt nosūtīti attēla veidošanai, parasti ir 15 MHz vai vairāk, savukārt pozīcijā 8528 iekļautajos video
         monitoros frekvenču joslas diapazons parasti nepārsniedz 6 MHz. Šo displeja bloku attēla frekvence horizontāli atšķiras atkarībā
         no dažādiem displeja veidiem izmantotajām sistēmām un parasti ir no 15 kHz līdz vairāk nekā 155 kHz. Daudzi displeja bloku
         veidi var izmantot vairākas attēla frekvences horizontāli. Pozīcijā 8528 iekļauto video monitoru attēla frekvence horizontāli
         ir noteikta atkarībā no izmantotās televīzijas sistēmas, bet parasti tā ir 15,6 vai 15,7 kHz apmērā. Turklāt automātisko datu
         apstrādes iekārtu displeja bloki nedarbojas saskaņā ar starptautiskajiem vai valsts frekvences standartiem, kuri pieņemti
         attiecībā uz publisko apraidi, vai saskaņā ar frekvences standartiem, kuri pieņemti attiecībā uz slēgta tīkla televīziju.
      
      5)      Šajā pozīcijā iekļautajos displeja blokos bieži ir ietverts mehānisms monitora pielāgošanai, liecot vai grozot ap savu asi,
         kā arī pretapžilbināšanas virsmas un nemirgojošs displejs, kā arī citas dizaina ergonomiskās īpašības, kas lietotājam bez
         noguruma ļautu ilgi strādāt netālu no iekārtas.
      
      [..]”
      20      Paskaidrojošās piezīmes attiecībā uz HS pozīciju 8528 ir izteiktas šādi:
      
      “[..]
      šajā pozīcijā ir ietverti televīzijas uztvērēji (tostarp video monitori un video projektori), ar vai bez radiouztvērējiem
         vai skaņas vai attēla ierakstīšanas vai reproducēšanas aparatūras.
      
      Starp šajā pozīcijā iekļautajiem aparātiem var minēt sekojošo:
      [..]
      6)      Videomonitori, kuri kā uztvērēji ar koaksiāliem kabeļiem tieši ir savienoti ar videokameru vai videomagnetofonu un kuros ir
         izslēgti visi radiofrekvenču tīkli, ir uzskatāmi par profesionālu aparatūru, kuru lieto televīzijas staciju režijā vai slēgta
         tīkla televīzijā (lidostas, dzelzceļa stacijas, tērauda rūpniecība, ķirurģija utt.). Būtībā šīs aparatūras sastāv no iekārtām,
         kuras savieno gaismas pikseļa rašanos un tā izmaiņas uz ekrāna kopā ar signāliem no avota un viena vai vairākiem video pastiprinātājiem,
         kuri ļauj variēt gaismas pikseļa intensitāti. Videomonitoriem var būt sarkanais (R), zaļais (G) un zilais (B) ievadbloks,
         kuri atdalīti vai kodēti saskaņā ar kādu standartu (NTSC, SECAM, PAL, D‑MAC vai citu). Lai uztvertu kodētus signālus, monitoram jābūt aprīkotam ar R, G un B signālu atkodētāju (atdalīšanu). Parasti
         izmantotais līdzeklis attēla rekonstruēšanai ir katodstaru lampa ar tiešu redzamību vai projektors ar trīs katodstaru lampām,
         bet ir arī tādi monitori, kuros tāda paša mērķa sasniegšanai izmantoti citi līdzekļi (piemēram, šķidro kristālu ekrāns, gaismas
         staru difrakcija uz eļļas kārtu). Šie monitori var būt katodstaru lampas vai plakana ekrāna formā, šķidro kristālu, gaismas
         emisijas diodes (LED), plazmas u.c. veidā.
      
               Šajā pozīcijā iekļautie video monitori nedrīkst tikt sajaukti ar Paskaidrojošajā piezīmē Nr. 8471 aprakstītajiem automātiskās
         datu apstrādes iekārtas displeja blokiem.”
      
       Pamata prāva un prejudiciālie jautājumi
      21      2004. gada augustā Kamino laišanai brīvā apgrozībā deklarēja partiju ar BenQ FP231W modeļa LCD tipa krāsainajiem monitoriem, kuros attēla reprodukcija notiek gaismu atstarojošo šķidro kristālu dēļ. Šie monitori tika
         klasificēti apakšpozīcijā 8528 21 90.
      
      22      Monitoru izmēri ir 53,48 (platums) x 46,55 (augstums) x 24,84 (dziļums) cm, diagonālais izmērs – 58,42 cm (23 collas). To
         maksimālā izšķirtspēja: 1920 x 1200 pikseļi; monitora formāts: 16:10; attēla frekvence: horizontāli no 30 līdz 81 kHz un vertikāli
         no 50 līdz 76 Hz; apgaismes stiprums: 250 cd/m²; 16,7 miljoni krāsu; un kontrasts: 500:1.
      
      23      Minētajiem monitoriem ir iespējams pieslēgt SUB‑D, DVI‑D, USB, S‑video un CVBS. Tas nozīmē, ka monitora ekrānā var tikt reproducēti gan attēli no automātiskās datu apstrādes iekārtām, gan arī attēli no
         citām ierīcēm. Turklāt monitoram ir audio izeja ar maksimālo izejas jaudu 4 W, kurai var pieslēgt skaļruņus.
      
      24      Kamino, uzskatot, ka šie monitori ir jāklasificē apakšpozīcijā 8471 60 90, iesniedza sūdzību par rīkojumu par muitas nodokļu samaksu.
         Ar muitas inspektora lēmumu šī sūdzība tika noraidīta, pamatojoties uz to, ka šos monitorus izmanto, lai reproducētu attēlus,
         un ka tos var pieslēgt DVD lasītājam, mājas kinozāles projektoriem, spēļu konsolēm, videokamerām, videokameru magnetofoniem
         un automātiskajām datu apstrādes iekārtām.
      
      25      Gerechtshof te Amsterdam (Amsterdamas Apelācijas tiesa) šīs celtās prasības pret šo lēmumu ietvaros uzskatīja, ka pamata lietā apspriesto monitoru
         pazīmes un īpašības, it īpaši to izšķirtspēja un starojums, šos monitorus ir paredzējušas kreatīvam sabiedrības lokam, grafistiem
         un līdzīgiem profesionāļiem un ka šie monitori ir domāti, lai tos novietotu uz rakstāmgalda vai darba galda, lai tos izmantotu
         no neliela attāluma.
      
      26      Šī tiesa konstatēja, ka ražotājs attiecīgās iekārtas bija laidis tirgū vienīgi šādam izmantošanas mērķim un turklāt šīs iekārtas
         ir pārāk dārgas, lai tās izmantotu tikai vai galvenokārt izklaidei. Tādējādi tā uzskatīja, ka, pat ja pamata lietā apspriestie
         monitori nav paredzēti tikai tam, lai tos izmantotu iepriekš minēto kategoriju profesionāļi, jo šie monitori var tikt izmantoti
         citādāk, tie ir paredzēti šiem profesionāļiem tik ļoti lielā mērā no to racionālas un lietderīgas izmantošanas viedokļa, ka
         kopumā šīs iekārtas izpilda KN 84. nodaļas 5. piezīmes B daļā minētos kritērijus. Šī tiesa uzskatīja, ka Regula Nr. 754/2004
         pieļauj šādu secinājumu, jo tā attiecas uz citām iekārtām, kurām ir pavisam atšķirīgas tehniskās īpašības.
      
      27      Staatssecretaris van Financiën iesniedza kasācijas sūdzību par šo spriedumu Hoge Raad der Nederlanden (Nīderlandes Augstākā tiesa), uzskatot, ka Gerechtshof te Amsterdam, izvērtējot, vai attiecībā uz pamata lietā apspriestajiem monitoriem bija izpildīti KN 84. nodaļas 5. piezīmes B daļā paredzētie
         kritēriji, kļūdījās, neņemot vērā šo monitoru piedāvātās izmantošanas iespējas, kā vien tā izmantošanu kā automātisko datu
         apstrādes sistēmu.
      
      28      Hoge Raad der Nederlanden jautā, pirmkārt, vai gadījumā, kad nav viennozīmīga kritērija, ar kuru, pamatojoties vienīgi uz tehniskām īpašībām, varētu
         noteikt, kam galvenokārt paredzēts monitors, ar kuru var reproducēt videoattēlus, kuri nosūtīti gan no automātiskās datu apstrādes
         iekārtas, gan no citiem avotiem, attiecīgo iekārtu izmantotājiem, kurus var definēt, ņemot vērā veidu, kādā šī iekārta tiek
         laista apgrozībā, kā arī tās pārdošanas cenu, arī ir eventuāli izšķiroša loma. Otrkārt, Hoge Raad der Nederlanden jautā, vai Regulas Nr. 754/2004 piemērošanas jomā ietilpst arī pamata lietā apspriestie monitori.
      
      29      Šādos apstākļos Hoge Raad der Nederlanden nolēma apturēt tiesvedību un uzdot Tiesai šādus prejudiciālos jautājumus:
      
      “1)      Vai KN 84. nodaļas 5. piezīmes B daļa [..] ir interpretējama tādējādi, ka krāsainā monitora, kas spēj reproducēt gan signālus
         no automātiskās datu apstrādes iekārtas, kā tas norādīts [..] pozīcijā 8471, gan arī no citiem avotiem, ierindošana [..] pozīcijā 8471
         ir izslēgta?
      
      2)      Ja pirmajā prejudiciālajā jautājumā aprakstītā [..] monitora ierindošana [..] pozīcijā 8471 nav izslēgta: pamatojoties uz
         kādiem apstākļiem, ir nosakāms, vai monitors ir noslēgtas sistēmas daļa, ko var izmantot tikai vai galvenokārt automātiskā
         datu apstrādes sistēmā?
      
      3)      Vai [..] Regulas [..] Nr. 754/2004 [..] piemērošanas jomā ietilpst arī šajā lietā apskatāmais monitors un, ja tā ir, vai šī
         regula ir spēkā, ņemot vērā atbildes uz abiem iepriekš minētajiem jautājumiem?”
      
       Par prejudiciālajiem jautājumiem
       Par pirmo jautājumu
      30      Ar šo jautājumu iesniedzējtiesa būtībā jautā, vai šajā lietā apspriestie monitori, kas spēj reproducēt gan signālus no automātiskās
         datu apstrādes iekārtas, gan arī no citiem avotiem, var tikt uzskatīti par noslēgtas sistēmas daļu, “ko var izmantot [..]
         galvenokārt automātiskā datu apstrādes sistēmā” KN 84. nodaļas 5. piezīmes B daļas izpratnē, un ierindoti apakšpozīcijā 8471 60 90.
      
      31      Jāatgādina pastāvīgā judikatūra, saskaņā ar kuru, lai nodrošinātu tiesisko drošību un lai būtu vieglāk veikt kontroli, izšķirošais
         kritērijs preču tarifu klasifikācijā parasti ir to objektīvās īpašības un pazīmes, kas ir norādītas Kombinētās nomenklatūras
         pozīcijas aprakstā un iedaļas vai nodaļas piezīmēs (skat. it īpaši 2007. gada 18. jūlija spriedumu lietā C‑142/06 Olicom, Krājums, I‑6675. lpp., 16. punkts un tajā minētā judikatūra).
      
      32      Piezīmes pirms Kombinētās nomenklatūras nodaļām, tāpat kā Muitas sadarbības padomes nomenklatūras paskaidrojošās piezīmes,
         ir svarīgi līdzekļi, lai nodrošinātu vienādu kopējā muitas tarifa piemērošanu, un sniedz noderīgu informāciju tā interpretācijai
         (skat. 1994. gada 19. maija spriedumu lietā C‑11/93 Siemens Nixdorf, Recueil, I‑1945. lpp., 12. punkts; 1997. gada 18. decembra spriedumu lietā C‑382/95 Techex, Recueil, I‑7363. lpp., 12. punkts; 2000. gada 19. oktobra spriedumu lietā C‑339/98 Peacock, Recueil, I‑8947. lpp., 10. punkts, un iepriekš minēto spriedumu lietā Olicom, 17. punkts).
      
      33      Šajā gadījumā pozīcijas 8471 aprakstā, kurā, kā uzskata Kamino, ir iekļauti pamata lietā apspriestie monitori, cita starpā ir minētas automātiskās datu apstrādes iekārtas un to bloki,
         savukārt pozīcijas 8528 apraksts, kurā, kā uzskata Nīderlandes valdība un Komisija, ir jāklasificē šie monitori, cita starpā
         attiecas uz televizoriem un videomonitoriem. Apakšpozīcijā 8471 60 90 it īpaši ir iekļautas ievadierīces un izvadierīces,
         arī kopā ar atmiņas blokiem tajā pašā korpusā vai bez tiem, kas nav printeri un tastatūras, savukārt apakšpozīcijā 8528 21 90
         ir iekļauti krāsu videomonitori.
      
      34      Komisija uzskata, ka pamata lietā apspriestie monitori tāpēc, ka tie var reproducēt attēlus no iekārtām, kas nav automātiskās
         datu apstrādes iekārtas, īsteno īpašas no datu apstrādes atšķirīgas funkcijas KN 84. nodaļas 5. piezīmes E daļas izpratnē.
         Līdz ar to šīs pašas nodaļas 5. piezīmes B daļa nav piemērojama šiem monitoriem, kuri ir jāklasificē pozīcijā, kura atbilst
         to funkcijai, proti, pozīcijā 8528, kurā cita starpā iekļauti videomonitori.
      
      35      Tomēr šim apgalvojumam nevar piekrist.
      
      36      Atbilstoši KN 84. nodaļas 5. piezīmes E daļai “iekārtas, kas veic īpašas no datu apstrādes atšķirīgas funkcijas un iekļaujas
         vai ir sajūgtas ar automātiskām datu apstrādes iekārtām, klasificējamas pozīcijās, kas atbilst to attiecīgajām funkcijām vai,
         ja tas nav iespējams, – atlikušajās pozīcijās.”
      
      37      No šīs piezīmes apraksta izriet, ka iekārtas, kas sajūgta ar automātisko datu apstrādes iekārtu, “īpašajai funkcijai” ir jābūt
         “no datu apstrādes atšķirīgai funkcijai” (skat. iepriekš minēto spriedumu lietā Olicom, 30. punkts).
      
      38      Turklāt no KN 84. nodaļas 5. piezīmes E daļas sistēmas un mērķa izriet, ka tajā ietvertā frāze “klasificējamas pozīcijās,
         kas atbilst to attiecīgajām funkcijām” nav vērsta uz to, lai radītu priekšrocības vienai funkcijai attiecībā pret citām, kuras
         arī veic klasificējamais aparāts un kuras attiecas uz datu apstrādi, bet traucē tam, lai aparāti, kuru funkcija ir atšķirīga
         no datu apstrādes, tiktu klasificēti pozīcijā 8471 tikai tāpēc, ka tie ietver automātisko datu apstrādes iekārtu vai ir sajūgti
         ar šādu iekārtu (2008. gada 11. decembra spriedums apvienotajās lietās C‑362/07 un C‑363/07 Kip Europe u.c., Krājums, I‑0000. lpp., 33. punkts).
      
      39      Šajā sakarā jāatgādina, kā tas izriet no iepriekš minētā sprieduma apvienotajās lietās Kip Europe u.c. 36. punkta, ka tikai iekārtas, kuras iekļauj vai ir sajūgtas ar automātisko datu apstrādes iekārtu un kuru funkcija
         nav datu apstrāde, ir vienīgās, kuras īsteno “īpašu no datu apstrādes atšķirīgu funkciju” KN 84. nodaļas 5. piezīmes E daļas
         izpratnē.
      
      40      Taču saskaņā ar informāciju, kura nav apstrīdēta un kura ir iekļauta šajā tiesvedībā Tiesai iesniegtajos lietas materiālos,
         papildus tādu attēlu reproducēšanai, kuri iegūti no tādām iekārtām kā videospēļu konsole, videomagnetofons vai DVD lasītājs,
         uz kuriem neattiecas datu apstrāde, pamata prāvā apspriestie monitori nodrošina arī tādu signālu reproducēšanu, kuri iegūti
         no automātiskās datu apstrādes iekārtas.
      
      41      Tādējādi jāizvērtē, vai, kā to uzskata Kamino, šie monitori iekļaujas pozīcijā 8471 kā automātiskās datu apstrādes iekārtas bloki tāpēc, ka tie izpilda trīs KN 84. nodaļas
         5. piezīmes B daļas a)–c) punktā minētos nosacījumus, proti, tādus var izmantot tikai vai galvenokārt automātiskā datu apstrādes
         sistēmā, tie ir savienojami ar centrālo procesora bloku un tie spēj uztvert vai nodot datus tādā formā, kādu šī sistēma var
         izmantot.
      
      42      Šajā sakarā nav apstrīdams, ka minētos monitorus var savienot ar centrālo procesora bloku, ka tie saņem datus tādā formā,
         kādu šī sistēma var izmantot, un ka, tā kā tie spēj reproducēt signālus, kuri iegūti arī no citiem avotiem, šie monitori nav
         tāda veida, kurus tikai izmanto automātiskā datu apstrādes iekārtā. Līdz ar to jāizvērtē, vai šos monitorus tomēr var uzskatīt
         par tādiem, kurus šādā sistēmā izmanto “galvenokārt” KN 84. nodaļas 5. piezīmes B daļas a) punkta izpratnē.
      
      43      Gan Nīderlandes valdība, gan Komisija uzskata, ka KN 84. nodaļas 5. piezīmes B daļas a) punkts ir jāinterpretē tādējādi, ka
         tikai tas vien, ka pamata lietā apspriestie monitori var reproducēt attēlus, kuri iegūti no citiem avotiem, kas nav automātiskā
         datu apstrādes iekārta, izslēdz to klasificēšanu pozīcijā 8471.
      
      44      Tomēr nevar piekrist šai interpretācijai, kura ir dota KN 84. nodaļas 5. piezīmes B daļas a) punktam, kura tekstā expressis verbis ir ņemtas vērā divas automātiskās datu apstrādes iekārtas bloku kategorijas, proti, bloki, kurus tikai izmanto automātiskā
         datu apstrādes sistēmā, un bloki, kurus “galvenokārt” izmanto šādā sistēmā.
      
      45      Kā to savu secinājumu 33. punktā atzinis ģenerāladvokāts, šāda interpretācija nozīmētu, ka no minētās piezīmes teksta tiktu
         izņemts vārds “galvenokārt”.
      
      46      Lai pamatotu savus argumentus, Nīderlandes valdība un Komisija cita starpā pamatojas uz KN paskaidrojošajām piezīmēm par apakšpozīciju 8471 60 90,
         kā arī paskaidrojošajām piezīmēm, kuras attiecas uz HS pozīciju 8471, it īpaši I nodaļas D daļas, kura veltīta automātisko
         datu apstrādes iekārtu displejiem, 1. punkta pirmo teikumu.
      
      47      Šajā sakarā saskaņā ar pastāvīgo judikatūru Komisijas izstrādātajām paskaidrojošajām piezīmēm par Kombinēto nomenklatūru,
         kā arī PMO pieņemtajām paskaidrojošajām piezīmēm par HS ir būtiska nozīme dažādu tarifu pozīciju piemērošanas jomas interpretācijā,
         tomēr tām nav saistoša juridiska spēka (skat. it īpaši 2006. gada 12. janvāra spriedumu lietā C‑311/04 Algemene Scheeps Agentuur Dordrecht, Krājums, I‑609. lpp., 27. punkts un tajā minētā judikatūra).
      
      48      Kombinētās nomenklatūras paskaidrojošo piezīmju, kuras neaizstāj HS skaidrojumus, bet ir jāuzskata par tādām, kas papildina
         pēdējos minētos skaidrojumus (šajā sakarā skat. 2007. gada 6. decembra spriedumu lietā C‑486/06 Van Landeghem, Krājums, I‑10661. lpp., 36. punkts) un ar kurām iepazīstas kopā ar pēdējiem minētajiem skaidrojumiem, saturam līdz ar to
         ir jāatbilst Kombinētās nomenklatūras noteikumiem un tas nedrīkst mainīt to piemērojamību (jo īpaši skat. iepriekš minēto
         spriedumu lietā Algemene Scheeps Agentuur Dordrecht, 28. punkts un tajā minētā judikatūra).
      
      49      Taču, ja šī sprieduma 46. punktā minētās paskaidrojošās piezīmes interpretētu tādējādi, kā to ierosina Nīderlandes valdība
         un Komisija, ka ar tām ir izslēgts klasificēt apakšpozīcijā 8471 60 90 jebkuru monitoru, kas spēj reproducēt gan no automātiskās
         datu apstrādes iekārtas, gan citiem avotiem iegūtus signālus, minētās paskaidrojošās piezīmes izmainītu un it īpaši ierobežotu
         KN 84. nodaļas 5. piezīmes B daļas a) punkta piemērošanas jomu.
      
      50      No tā izriet – pieņemot, ka šādi ir jāinterpretē KN paskaidrojošās piezīmes par apakšpozīciju 8471 60 90 un paskaidrojošās
         piezīmes par HS pozīciju 8471, it īpaši I nodaļas D daļas, kura veltīta automātisko datu apstrādes iekārtu displejiem, 1. punkta
         pirmo teikumu, šo paskaidrojošo piezīmju piemērošana šajā jautājumā būtu izslēdzama, jo šī interpretācija neatbilst KN 84. nodaļas
         5. piezīmes B daļas a) punktam.
      
      51      Ņemot vērā iepriekš izklāstīto, uz pirmo uzdoto jautājumu ir jāatbild tādējādi, ka pamata lietā apspriestie monitori nav izslēgti
         no klasifikācijas apakšpozīcijā 8471 60 90 kā iekārtas, kuras “galvenokārt” izmanto automātiskā datu apstrādes sistēmā KN
         84. nodaļas 5. piezīmes B daļas a) punkta izpratnē, tikai tāpēc vien, ka šie monitori spēj reproducēt gan no automātiskās
         datu apstrādes iekārtas, gan no citiem avotiem iegūtus signālus.
      
       Par otro jautājumu
      52      Ar šo jautājumu iesniedzējtiesa lūdz Tiesai precizēt kritērijus, ar kuriem var noteikt, vai pamata lietā apspriestie monitori
         ir tāda veida, kurus galvenokārt izmanto automātiskā datu apstrādes sistēmā.
      
      53      Komisija uzskata, ka ar savienojumiem, kādi ir pamata lietā apspriestajiem monitoriem, proti, DVI‑D, S‑video un salikto video savienojumi, ir aprīkoti monitori, kuri domāti televizoriem. Šī iemesla dēļ pamata lietā apspriestie monitori
         īsteno dubultu funkciju, proti, no automātiskās datu apstrādes iekārtas iegūtu signālu reproducēšanu un video attēlu reproducēšanu.
      
      54      Nīderlandes valdība norāda – ja monitori ir aprīkoti ar VGA saskarni ar vai bez audio saskarnes, tie ir jāuzskata par tādiem, kurus izmanto tikai automātiskā datu apstrādes sistēmā.
         Ja neņem vērā šādu pieņēmumu, šie monitori var tikt uzskatīti par tādiem, kurus galvenokārt izmanto automātiskās datu apstrādes
         sistēmās, tikai tad, ja iespēja izmantot monitorus, kuri aprīkoti arī ar citām saskarnēm, ārpus automātiskās datu apstrādes
         sistēmas būtu tikai teorētiska.
      
      55      Tomēr šiem argumentiem nevar piekrist.
      
      56      Lai arī ir taisnība, kā to savos apsvērumos ir norādījusi Komisija, ka KN 84. nodaļas 5. piezīmes B daļas a) punktā minētais
         kritērijs par to, ka jābūt “tādam, kuru var izmantot tikai vai galvenokārt automātiskā datu apstrādes sistēmā”, nemin monitora
         izmantošanu pašu par sevi, bet gan funkcijas, kuras šis monitors var nodrošināt, tik un tā, kā tas izriet no šī sprieduma
         44. punkta, minētajā piezīmē expressis verbis ir ņemtas vērā divas tajā paredzēto bloku kategorijas un šai atšķirībai ir jābūt piemērotai praksē.
      
      57      Šajā sakarā jākonstatē, ka pretēji tam, ko uzskata gan Nīderlandes valdība, gan Komisija, pieslēgumu, ar kuriem aprīkoti pamata
         lietā apspriestie monitori, skaits un veids paši par sevi nevar būt noteicošie kritēriji šo monitoru tarifu klasifikācijai
         un ka, lai veiktu šādu klasifikāciju, jāizvērtē, ņemot vērā arī citus kritērijus un šo monitoru objektīvās pazīmes un īpašības,
         gan pakāpe, kādā šie monitori var īstenot vairākas funkcijas, gan izpildes līmenis, kuru šie monitori sasniedz, īstenojot
         šīs funkcijas.
      
      58      Tādējādi tiktāl, ciktāl šādi monitori nevar tikt izslēgti no automātiskās datu apstrādes iekārtas bloka jēdziena KN 84. nodaļas
         5. piezīmes B daļas a) punkta un 5. piezīmes C daļas izpratnē, ir jāidentificē kritēriji, ar kuriem var nolemt, vai šie monitori
         ir tādi, kurus var izmantot galvenokārt automātiskā datu apstrādes sistēmā, vai arī to, vai šo monitoru tehniskās īpašības
         tos ierindo televizoru ekrānu vai videomonitoru skaitā.
      
      59      Šajā gadījumā, lai veiktu pamata lietā apspriesto monitoru tarifu klasifikāciju, jāpamatojas uz HS pozīcijas 8471 paskaidrojošajām
         piezīmēm, it īpaši uz I nodaļas D daļas, kura veltīta automātisko datu apstrādes iekārtu displejiem, 1.–5. punktu.
      
      60      Šajā sakarā no šiem minētajiem punktiem izriet, ka monitori, kuri tiek izmantoti galvenokārt automātiskā datu apstrādes sistēmā,
         var tikt identificēti papildus ar to, ka tiem ir standarta pieslēgumvieta, lai savienotu ar datu apstrādes sistēmām, arī ar
         citām tehniskajām īpašībām, cita starpā ar to, ka tie ir domāti darbam tuvā attālumā, ka tie nevar reproducēt televīzijas
         signālus, ka tiem ir vāja magnētiskā lauka emisija, ka to ekrāna punktiestatne sākas no 0,41 vidējai izšķirtspējai un samazinās,
         kad izšķirtspēja pieaug, ka to video frekvence ir 15 MHz vai lielāka, kā arī ar to, ka uz monitora attēla tiek izmantots mazāks
         pikseļu skaits nekā pozīcijā 8528 iekļautajos videomonitoros, savukārt ar lielāku konverģenci nekā attēliem uz videomonitoriem.
      
      61      Tādējādi uz otro uzdoto jautājumu jāatbild tādējādi, ka, lai noteiktu, vai pamata lietā apspriestie monitori ir tāda veida,
         kurus izmanto galvenokārt automātiskā datu apstrādes sistēmā, valsts iestādēm, tostarp tiesām, ir jāizmanto norādes, kuras
         iekļautas paskaidrojošajās piezīmēs par HS pozīciju 8471, it īpaši I nodaļas D daļas, kura veltīta automātisko datu apstrādes
         iekārtu displejiem, 1.–5. punktā.
      
       Par trešo jautājumu
      62      Ar šo jautājumu iesniedzējtiesa vaicā, vai Regulas Nr. 754/2004, kuras pielikumā apakšpozīcijā 8528 21 90 ir klasificēti divu
         veida plazmas ekrāni, kuriem ir tādas tehniskās īpašības, kas tiem ļauj vizualizēt signālus no automātiskās datu apstrādes
         iekārtas vai cita avota, piemēram, DVD atskaņotāja vai videospēļu reproducētāja, izmantojot skaņotāju, piemērošanas jomā ietilpst
         arī pamata lietā apspriestie monitori. Apstiprinošas atbildes gadījumā iesniedzējtiesa arī vēlas, lai Tiesa lemj par minētās
         regulas spēkā esamību.
      
      63      No judikatūras izriet, pirmkārt, ka Komisija pieņem tādu klasifikācijas regulu, kāda ir Regula Nr. 754/2004, ja atsevišķas
         preces klasifikācija Kombinētajā nomenklatūrā var radīt grūtības vai var būt strīdus priekšmets un, otrkārt, ja šādai regulai
         ir vispārējs raksturs un tā ir piemērojama ne tikai konkrētiem tirgus dalībniekiem, bet arī visām precēm, kas ir identiskas
         precei, kura ir bijusi šīs klasifikācijas priekšmets (šajā sakarā skat. 2001. gada 17. maija spriedumu lietā C‑119/99 Hewlett Packard, Recueil, I‑3981. lpp., 18. un 19. punkts, kā arī iepriekš minēto spriedumu apvienotajās lietās Kip Europe u.c., 59. punkts).
      
      64      Tomēr jākonstatē, ka preces, kuras tika klasificētas ar Regulu Nr. 754/2004, nav identiskas pamata lietā apspriestajiem monitoriem,
         skatoties no tehnoloģijas viedokļa. Šīs regulas pielikumā aprakstītās divu veida iekārtas ir plazmas ekrāni, savukārt pamata
         lietā apspriestajiem monitoriem ir LCD tipa ekrāni.
      
      65      Tāpat šīs preces atšķiras ar to izmēriem, jo iekārtu, kuras minētas Regulā Nr. 754/2004, ekrāna diagonāle ir 106 cm (41,73 collas),
         savukārt pamata lietā apspriesto monitoru diagonāle ir 58,42 cm (23 collas).
      
      66      Turklāt abiem Regulā Nr. 754/2004 klasificēto iekārtu veidiem ir izšķirtspēja attiecīgi 852 x 480 pikseļi un 1024 x 1024 pikseļi.
         Savukārt pamata lietā apspriesto monitoru izšķirtspēja ir 1920 x 1200 pikseļi.
      
      67      Jāpiebilst, ka, pat ja klasifikācijas regulas piemērošana pēc analoģijas produktiem, kas ir analogi tiem, ko paredz šī regula,
         veicina Kombinētās nomenklatūras saskanīgu interpretācija, kā arī vienlīdzīgu attieksmi pret saimnieciskās darbības subjektiem
         (skat. 2004. gada 4. marta spriedumu lietā C‑130/02 Krings, Recueil, I‑2121. lpp., 35. punkts, un 2006. gada 13. jūlija spriedumu lietā C‑14/05 Anagram International, Krājums, I‑6763. lpp., 32. punkts), šādā gadījumā tomēr vēl ir vajadzīgs, lai klasificējamie produkti un klasifikācijas
         regulā paredzētie produkti būtu pietiekami līdzīgi.
      
      68      Taču tas vien, ka gan pamata lietā apspriestajiem monitoriem, gan Regulā Nr. 754/2004 paredzētajiem produktiem ir DVI savienotājs un ka tādēļ tie var reproducēt signālus no automātiskās datu apstrādes iekārtas vai cita avota, neizvērtējot
         to objektīvās īpašības, kā arī to dažādo funkciju izpildes rezultātus, nevar pietikt, ņemot vērā šī sprieduma 64.–66. punktā
         norādītās atšķirības, lai šo regulu pēc analoģijas piemērotu šiem monitoriem.
      
      69      No tā izriet, ka, tā kā pamata lietā apspriestie monitori nav nedz identiski, nedz pietiekami vienādi ar Regulā Nr. 754/2004
         klasificētajiem produktiem, šī regula šiem monitoriem nav piemērojama. Līdz ar to nav jāizvērtē tās spēkā esamība.
      
      70      Ņemot vērā iepriekš minētos apsvērumus, uz trešo uzdoto jautājumu jāatbild tādējādi, ka Regula Nr. 754/2004 nav piemērojama
         attiecībā uz pamata lietā apspriesto monitoru tarifu klasifikāciju.
      
       Par tiesāšanās izdevumiem
      71      Attiecībā uz lietas dalībniekiem šī tiesvedība ir stadija procesā, kuru izskata iesniedzējtiesa, un tā lemj par tiesāšanās
         izdevumiem. Tiesāšanās izdevumi, kas radušies, iesniedzot apsvērumus Tiesai, un kas nav minēto lietas dalībnieku tiesāšanās
         izdevumi, nav atlīdzināmi
      
      Ar šādu pamatojumu Tiesa (trešā palāta) nospriež:
      1)      pamata lietā apspriestie monitori nav izslēgti no klasifikācijas apakšpozīcijā 8471 60 90 kā iekārtas, kuras “galvenokārt”
            izmanto automātiskā datu apstrādes sistēmā Kombinētās nomenklatūras, kuru veido Padomes 1987. gada 23. jūlija Regulas (EEK)
            Nr. 2658/87 par tarifu un statistikas nomenklatūru un kopējo muitas tarifu, kas ir grozīta ar Komisijas 2003. gada 11. septembra
            Regulu (EK) Nr. 1789/2003, I pielikums, 84. nodaļas 5. piezīmes B daļas a) punkta izpratnē, tikai tāpēc vien, ka šie monitori
            spēj reproducēt signālus gan no automātiskās datu apstrādes iekārtas, gan citiem avotiem;
      2)      lai noteiktu, vai pamata lietā apspriestie monitori ir tāda veida, kurus izmanto galvenokārt automātiskā datu apstrādes sistēmā,
            valsts iestādēm, tostarp tiesām, ir jāizmanto norādes, kuras iekļautas paskaidrojošajās piezīmēs par Harmonizētās sistēmas,
            kas izveidota ar starptautisko konvenciju, ar ko izveidota preču aprakstīšanas un kodēšanas harmonizētā sistēma un kas noslēgta
            1983. gada 14. jūnijā Briselē, kā arī tās 1986. gada 24. jūnija grozījumu protokolu, pozīciju 8471, it īpaši I nodaļas D daļas,
            kura veltīta automātisko datu apstrādes iekārtu displejiem, 1.–5. punktā;
      3)      Komisijas 2004. gada 21. aprīļa Regula (EK) Nr. 754/2004 par atsevišķu preču klasifikāciju Kombinētajā nomenklatūrā nav piemērojama
            attiecībā uz pamata lietā apspriesto monitoru tarifu klasifikāciju.
      [Paraksti]
      * Tiesvedības valoda – holandiešu.